khistorydata/jeongjo-sjw-relations huggingface dataset:
정조 19년
以吏曹參議尹行元牌不進罷職傳旨傳于李祖承曰只推
정조 19년
以濟州牧使李禹鉉狀啓旌義縣監南涑以病癈]務不得已罷黜事傳于李祖承曰今日政擇差
정조 19년
有政吏批判書尹蓍東進參判黃昇源在外參議尹行元進行左承旨李祖承進崔履亨爲正言洪樂性爲冬至兼謝恩使韓用和爲軍資正鄭觀輝爲兵曹佐郞洪相五爲旌義縣監檢書官李集箕甕津府使鄭忠達竝單付
정조 19년
兵批判書沈煥之病參判李益運入直進參議崔守老參知李周顯病左副承旨李勉兢進副護軍李景溟李基恒申史澳副司直徐龍輔姜忱金孝眞副司果李日運沈奎老李厚源同知張宅減竝單付
정조 19년
以都摠府寶劍望單子傳于李勉兢曰在外及未肅拜摠管許遞令該曹口傳差出待下批更爲修正以入
정조 19년
兵曹口傳政事韓光綮爲都摠管兪彦脩李太亨爲副摠管
정조 19년
以都摠府中日試射部將李鎭國邊五中單子傳于李勉兢曰因其窠陞六待虛司果區處移擬他職
정조 19년
李亨元啓曰今初八日景慕宮秋享大祭親祭祭文當爲製進藝文提學閔鍾顯待開門牌招何如傳曰聞有實病弘文提學牌招而以實職呈告云本職許遞仍令該曹口傳付軍職
정조 19년
兵曹口傳政事副司直單徐有隣
정조 19년
韓用龜啓曰明日次對兩司當爲進參除在外外未肅拜呈告人員竝待開門牌招何如傳曰允
정조 19년
韓用龜啓曰卽伏見慶尙左水使沈鑏全羅右水使李栢然今春夏等褒貶啓本則邊將無一人居中居下殊無嚴明處最之意竝推考警責何如傳曰允
정조 19년
以忠淸監司柳焵狀啓領府事金憙八月朔祿俸不爲領受事判付內令地方官更爲輸送事回諭爲良如敎
정조 19년
李勉兢以訓鍊都監言啓曰本局哨官洪普泳身病甚重勢難察任改差何如傳曰允
정조 19년
韓用龜以義禁府言啓曰時囚金錫泰姑放之意敢啓傳曰允
정조 19년
韓用龜以義禁府言啓曰玉浦前萬戶李枝昌以還穀反作首犯鎭將加倍勘處事傳旨啓下矣李枝昌旣已身故云罪名勿論何如傳曰允
정조 19년
吏曹啓目粘連觀此弘文館修撰徐有聞上疏則以爲臣之父母今年俱爲六十一歲臣母素患虛勞宿症已積眞元凘脫神息凛綴若不及此時投以珍劑養以滋味則實有來頭之慮特命選部畀臣一小縣以伸人子至情亦爲白臥乎所徐有聞親老且病菽水難繼之狀卽通朝之所共知許畀一邑俾遂便養之願允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 19년
領府事金憙疏曰伏以臣之一日在鄕添一日之罪二日在鄕添二日之罪而自中路舁還以後至于今淹滯鄕里者已近二十日矣日愈多而罪愈積罪愈積而益不知措躬之所臣何敢猶復遲留以添罪上之罪而狗馬之疾所祟非常多般治療藥未見效年前宿症忽又闖發委身床簀作一僵屍雖欲忍死登途其勢末由未知何時可以入脩門而登文陛復覲耿光每於中夜轉輾不寐撫躬自悼有隕如瀉使臣而無當初之徑情直行則寧有是乎此實臣難赦之罪也臣罪如此而反被前後之恩旨未蒙鈇鉞之嚴誅此豈臣分之所敢安者乎伏況聖諭之下一向胥命亦有所不敢不得已退自縣獄歸伏私次而罪負至重之蹤便同無故之人以此以彼無往而非罪矣伏乞聖明亟賜處分以昭法紀焉臣於請罪之章何敢以他辭煩瀆而事係專對情急祈懇玆敢冒萬死號籲於天地父母之前惟聖明少垂察焉臣之自來私義聖明之所已洞燭也是以頃年旣有廻避之敎昨夏又蒙體諒之恩而今乃有此命臣誠惝怳繼以抑塞臣若徒知往役之爲重不念所守之有在則他日地下將以何顔歸見祖先乎臣雖極無狀不忍爲忘先之人俯仰慙痛生不如死臣於此時虛縻此任殆近一朔而縮伏囁嚅今始控訴此又臣之罪也尙蒙殿下更加諒察特降明旨使卽變通則是豈但微臣一己之幸哉庶或爲我聖朝明天理扶民彝之一端也臣無任云云答曰省疏具悉卿懇愼節之尙稽勿藥爲卿豈勝耿耿卿其安心調攝俟少間上來仍傳曰此批答遣史官傳諭使銜依卿所請許施使之今日政差擬卿其知悉事亦爲傳諭
정조 19년
吏曹判書尹蓍東疏曰伏以臣昏謬憒憒愈往愈甚每行政而退追理旣往顚錯之失不勝其指摟今又有不得不冒死首實以請處分者日昨軍資正差出也以韓用和承命爲首擬而槐院參上絶無陞品擬入者侍從分排則又疑於南臺之通時適三銓同赴政席故多般商量竝出新望口傳政之不得通擬銓法卽然而當事窘急全未照察歷日泯默自歸掩置臣罪至此合被重誅旣覺之後一倍悚惕玆敢略具文字竊附自劾之義伏願聖明亟削臣職名仍降威罰以彰其慢更命副末二望竝姑勿施以嚴公法以安私分千萬幸甚臣任云云答曰省疏具悉口政之新通蔭官之純擬係是銓格所無則宜乎卿之露章自列以請望筒之勿施大抵銓格至嚴除非特敎不可闊狹況蔭正素稱峻選亦屬於名器所請依施軍資正望筒更於今日政擬入卿則推考以存公格
정조 19년
大司諫崔獻重疏曰伏以臣百無一似最居人下偏蒙洪造濫廁邇列淸銜華貫非始所望而前後兜攬皆出特恩每奉除旨魂夢若驚涯分已踰憂畏常積迺者諫長特擢之命又何爲而有此非常之誤恩也藉使臣言眞有可賞淸朝愼簡不容若是無漸今乃無其實而竊其名纔徹老生之談遽畀一院之首臣自聞此命惶隕震懍歷屢日而益無所容措況又恩批溢幅逈出尋常虛心之德匪分之褒輝暎簡冊聳動簪紳終古人臣之得此於君父者能有幾人奉讀以還感極成涕實不知臣身之爲臣有也臣以鷦蛟眇末之軀殼荷泰山高厚之恩榮過福招災理必無幸人怒鬼猜臣固自知果然李義弼之疏不遠而出矣疏旣未頒雖未知聲罪擬律之何所指的而伏見所下傳敎譏諷二字似是其疏之肯綮而此言奚爲而至哉神精遁爽求死不得噫邪術日熾正學寢微臣忝在論思之列妄懷闢異之念欲救邪術之弊則不得不闡明正學欲明正學則亦不得不仰勉君德責難於聖而益聖也雖無衮躬之可言而設爲闕失結之以導率者此蓋對策之例套陳勉之常規也臣之疏語卽不過掇拾陳腐之例套常規而所被恩數則若是曠絶殆若眞箇有直言抗論者然臣實自顧慙恧無地自容今以所論之襲套恩典之過中論列而駁正之則此實朝廷之美事臣焉敢辭而若以俗所謂德救弊之陳談反謂語犯譏諷加之以凶悖叵測之目則誠非臣意慮之所敢到也殿下聖學高明卓越千古凡在廷臣莫不誠心欽歎如七十子之服孔子則孰敢有譏諷之意萌於心而發諸口哉彼之所不敢爲者而乃謂人爲是耶何其言之忍也舜何嘗傲而伯益戒之以無若丹朱成王何嘗耽樂而周公勉之以無若殷王受若如今之所謂言者之言則伯益不當進戒於舜而周公亦不敢陳勉於成王也雖其急於搆人獨不念啓國家無窮之弊乎臣何足言有憂世道彼方以斥邪爲自任而乃反以斥邪罪臣抑未知其意本不在於斥邪而別有所在而然耶聖敎昭布開釋無餘至斥以禍帽危穽苟非聖明在上畢燭臣心臣安得保有刀俎之危喘也臣抱此而歸死無餘憾更何敢張皇費辭若分疏爲哉然臣以弱植孤根冒進榮塗瞿塘難平坑坎在前惟恃慈覆之天每貽拯救之勞如臣螻蟻曷爲圖報惟有永謝名途早歸田廬歌詠聖德避遠駭機以圖餘生不報之報而已玆敢畢瀝肝血仰瀆崇嚴伏乞天地父母憐臣疾痛之呼察臣危苦之懇將臣新授職名亟賜鐫改仍命選部勿復檢擬以卒生成之澤不勝大願臣無任云云省疏具悉投李義弼於有北豈或爲爾地者一則矯習正俗一則祛黨息詖設令爾懷無狀之心試不測之計外藉內逞口然心否名之曰言疏而匡救君德指陳時政云爾則其所心且置之其言當假借況爾之疏辭何有於譏諷古者設誹謗之木士誹之庶人謗之而除非幽厲之時不使衛巫監之爾或眞箇譏諷如義弼之云譏方誹諷比謗淺深輕重不翅尋丈古有立法而誠求今請拿鞫而正刑義弼以名家子乃爲此無稽蔑識之說所可懼者人心之陷溺如彼彼義弼何足深誅大抵君人者司命而造命泛應曲當於與奪斡旋之際然後道之所存師亦在焉風行草偃其國庶幾而何物所謂洋學南不入濮鉛北不入無棣東出于鴨江西而學則斁亂權顫殺活人類而禽獸冠裳而釐面然而流播二百年束閣其書不先不後熾行於近日其機凛然浮於羸豕只諉之於斯文之一大劫運而不以回挽之功反以䕤之衮躬方寸之地則是誠吾君不能謂之賊也爾是責難於予者爾果聖人所謂賊乎恭乎然則恭者當正刑乎賊者當拿鞫乎此箇義理皎如晝夜惟此申申正在爲萬世深長之猶爾其勿辭從速察職仍傳曰諫長批下卽爲牌招違牌勿爲呼望
정조 19년
修撰徐有聞疏曰伏以臣倥倜譾劣百無肖似隨衆應擧不過爲悅親祿仕之計而及夫釋褐之後偏蒙我聖上陶鑄拂拭之恩濫叨簪筆之列久處近密之地榮耀極矣志願足矣外此名塗一步初非夢想攸及不自意瀛館峻選又在於才陞六品之餘如臣之不辨魚魯全昧銀根者豈或有一分堪承之望而感激居先微諒莫守或出或入旅進旅退者居然歲且周星有時自省背汗顔騂而顧何敢猥事覶縷荐犯瀆擾之罪乎抑臣有區區切至之懇一者號籲中心如結而咨且囁嚅以至于今矣伏惟我殿下臨御以來以孝爲治朝臣之爲親乞養者皆進咫尺之疏輙蒙矜許之恩而臣獨不言泯默而已則是自阻於仁覆之天也玆敢冒罪而陳之臣之父母今年俱爲六十一歲凡人之逢父母回甲者莫不會親戚設酒食以志喜而臣未之能焉則曠闕子職無面可顯而此猶近於張大物事臣母素患虛勞宿症已積許久日月精力旣傷於拮据艱難心血又損於鞠育子姓長在床褥奄若癃老而所扶接者刀圭所資賴者滫髓間因臣父之蒙恩出宰獲沾廩餘幸而無事秋毫皆聖賜也居常攢祝更何營求而第自昨今年來氣益衰而病益深眞元凘脫神息凛綴若不及此時投以珍劑養以滋味則實有來頭無窮之慮古人之仕也處而無補於內則出而效力於外令臣得除百里之任上以分芻牧之憂下以遂烏鳥之私在朝廷任使無關於內外而臣則可以擧家涵泳於一國興孝之中矣伏願聖慈俯賜矜察特命選部畀臣一小縣以伸人子至情則此恩輕重尤如何圖酬也臣無任云云省疏具悉疏辭下該曹稟處
정조 19년
副摠管權恢疏曰伏以臣一介樗散之蹤固自知百不猶人眞所謂一無可取半生榮塗徒荷不世之洪私遽然犬馬之齒已過七旬迺者緋金之秩猥廁亞卿念臣一毛一髮無非殿下之洪造也一衣一食俱是殿下之厚賜也若言其恩河海猶淺欲報之德天地莫量第以人旣鹵下識又淺短自叨言責之日已蔑涓埃之報效今當衰杇之時安有毫絲之裨益惟其一段憂愛之忱終有澌滅他不得有懷泚筆輒復塗鴉而覆瓿蓋以寸縷莫賴絺繡之章營爝無補太陽之明也而至若朝廷之政令得失事係臺閣民國之瘼弊多小語涉陳談顧今目下方張之急務實惟華城經濟之策也故陞府築城斷自天衷命大僚而摠理簡元帥而保釐凡係營繕制置之方靡不畢擧則有非如臣老無能者所可容啄於其間而第伏念千慮一得愚者或然有懷無隱臣分所宜敢將一二狂瞽之見條列成錄登諸冊子名之曰華城七策夫有城則不可無守備之長策故宜移各鎭藥丸之價布作爲貢房而屬之華城俾完器械也旣爲守備之方則不可無財餉之廣儲故宜就各處閑曠之土地設以屯田而屬之華城俾裕軍需也城役之遲速係乎財力之有無則更採西金以補經用實合竣役之方矣軍兵之鍊習係乎資給之豐足則停罷嶺漕收布需用實合養兵之方矣華城牧場旣無緊關而土甚腴沃則宜罷牧官置鎭而設屯正是裕財之策華城軍摠比前旣繁而民多疊役則從其地勢劃付鄰近亦是便民之策而軍兵節制宜講於新創之時故以軍兵制置爲七策之終臣本書生寧有見識之可以與論於朝家大事而第此華城實是臣往來家鄕之路故其於地界民情曾所詳悉無異土人且西而雲山等諸洞南而密陽之兩處俱是目習而耳熟者故不顧煩瑣之嫌敢干瀆撓之誅伏願聖明恕其狂僭勿以人廢言下詢于廟堂及摠理使守臣博求長策如蒙梢毫之或有採周者則臣死有榮焉臣無任云云答曰省疏具悉七段方略豈無可以採用之條件許令廟堂稟處
정조 19년
乙卯八月初四日卯時上御重熙堂右承旨入侍時行右承旨李亨元假注書吳泰曾記注官安經心金良倜以次進伏訖上曰南壇神輿陪到南門已過罷漏乎亨元曰鍾聲纔歇矣上曰三角祭井事進去史官詳陳之賤臣對曰昨奉聖敎馳往三角則祭物皆已熟設而問其祭井水汲用與否則謂以祭品所用皆以祭井之水而至於器用之洗滌諸般雜用處以稍近地淨潔之水爲之云臣於去路先爲奉審祭井則距壇所太遠路且崎嶇歷險若値氷雪之時汲路難通故自前祭品熟設之外莫用祭井云矣上命書傳敎曰前此嚴飭果何如則昨日三角山祭享井水之又敢取便依舊汲用於稍近低坎處至入於史官之摘奸極爲駭然當該典祀官申溆本職爲先汰去令該府拿問嚴勘再昨日前期飭諭之意果安在哉當該奉常提調李晩秀從重推考職在太常又當獻官不飭之責焉敢免乎當該獻官柳師模亦爲從重推考不言之臺監拿處此後防弊之道令太常提擧別爲定式俾勿更犯上曰同副承旨入侍出榻敎上曰下直守令入侍出榻敎同副承旨韓用龜與長淵縣監李永秀歙答縣令南陽龍進伏上曰下直守令進前承旨問職姓名永秀陽龍以次前對上敎陽龍曰爾是北人與南溟鶴爲至親乎陽龍曰臣之父也上曰溟鶴方在何官陽龍曰今方待罪工曹佐郞矣上曰宣諭七事猶屬文具今此兩守令特爲不問第下去勉爲之上命書傳敎曰政官牌招開政又命書傳敎曰時囚金錫泰姑放命退諸臣以次退出
정조 19년
乙卯八月初四日辰時上御重熙堂右副承旨入侍時右副承旨蔡弘遠假注書吳泰曾記注官安經心金良倜以次進伏訖上曰政官牌卽爲催促可也賤臣承命出傳弘遠曰同罪未敍人隨卽提稟事曾有定式矣獻納柳河源旣已蒙敍除職而前執義尹序東前持平洪克浩前正言李義明俱是同罪之人故敢此仰達矣上曰敍用可也命退承史以次退出
정조 19년
行都承旨趙尙鎭坐行左承旨李祖承坐直行右承旨李亨元坐左副承旨李勉兢坐直右副承旨蔡弘遠坐同副承旨崔獻重牌不進注書趙台榮仕一員未差假注書吳泰曾仕直事變假注書李東萬仕
정조 19년
李亨元啓曰明日再明日景慕宮秋享大祭親祭齋戒相値三再日動駕相値視事頉稟之意敢啓傳曰知道
정조 19년
李勉兢啓曰大司諫崔獻重昨日特敎申飭之下謂有情勢屢度催促終不承膺致使莫重命牌經宿於闕外事體所在萬萬未安推考警責何如傳曰允更爲牌招次對同爲入侍
정조 19년
蔡弘遠以奎章閣言啓曰筵說事體何等審愼而去七月二十九日諸承旨持公事入侍筵本雜以他語全失旨義臣亦以伊日入侍之人矇不照察遽然捧入不勝惶恐而當該注書不可無飭令該府拿問處之何如傳曰允不可謂之問東答西而已似此爽實之筵說甚於燕說之不足徵信當該入侍承旨亦竝從重推考使卽改修正載之日省錄可也
정조 19년
傳于李亨元曰筵敎異於文字未及聞知雖或似然捧納之承旨至於遞職則陳箚之閣臣烏可無飭大政隔日一提學沈煥之姑先施以問備之典
정조 19년
以兵曹監軍單子傳于李勉兢曰近來夜禁嚴飭何如掖隷犯科於鍾後而漫若不知不能捉納當該二所監軍爲先汰去過齋後令兵判決提十度降定官牌
정조 19년
傳于李亨元曰前大司諫崔獻重承旨除授
정조 19년
承旨前望單子入之李晩秀落點前大司諫崔獻重承旨除授事承傳
정조 19년
吏曹兼大司成單李晩秀
정조 19년
以同副承旨崔獻重牌不進罷職傳旨傳于李祖承曰只推更爲牌招
정조 19년
以同副承旨崔獻重再牌不進罷職傳旨傳于李祖承曰只推
정조 19년
以持平洪時溥洪樂敏正言李基慶崔履亨牌不進罷職傳旨傳于李勉兢曰只推
정조 19년
以修撰李升運副修撰李宗爕牌不進罷職傳旨傳于李亨元曰只推
정조 19년
李祖承以吏曹言啓曰數遞之邑守令事有所下敎而尙無稟處之事大政在近以此意問于銓官事命下矣數遞邑守令中可合仍其倅久任者就議廟堂以廣州府尹徐美修坡州牧使徐英輔楊州牧使韓光近長湍府使申光輅通津府使黃仁煐稷山縣監趙重鎭全州判官尹光垂咸平縣監金箕憲高敞縣監南履範安東府使李集斗金海府使徐配修信川郡守趙厚鎭爲定而至於換其人蘇弊者則考績黜陟之外辨別能否取捨換易恐非廟堂銓曹之所可遙度而率爾擧行者云大臣之意旣如此臣等亦無別見惶恐敢啓傳曰知道聞以十年內數遞爲限云而雖非十年因數遞邑弊民困處各令道臣條列狀聞以爲一體久任之地而其中該倅之衰病或生疎難以剸理可合相換者亦爲具由狀聞如是下敎之後看作例飭或以大吏而憚之或以顔私而蔽焉當該道臣焉逭重典三百六十州分等分秩該曹作爲冊子以進留置案上披閱已久爲道臣者雖欲泛忽豈無照燭之道乎以此意措辭別般嚴飭至於久任之年限參量定限更爲草記可也
정조 19년
李亨元以景慕宮都提調意啓曰太常所進紅柹今方薦新於本宮而宮苑紅柹姑未成熟待爛熟薦獻之意敢啓傳曰知道
정조 19년
李勉兢以刑曹言啓曰依下敎內閣提學箚持來書吏羅文奎本閣行首書吏劉匡鎭竝囚禁之意敢啓傳曰放送
정조 19년
副司直閔台爀疏曰伏以臣卽伏見吏曹成帖以臣差社壇秋享大祭終獻官者揆以義分豈敢不竭蹶趨膺而第臣纔經誓戒忽得泄痢之症症形沈篤度數頻暴食飮全却轉側須人以若病狀萬無自力駿奔之望而顧今享日無幾差復未易若不趁早變通終致狼狽則私心惶蹙已不暇言而典禮欠敬倘復如何玆敢不避猥越據實控籲伏乞聖明俯垂諒察亟令該曹劃卽改差俾便公私千萬幸甚臣無任云云答曰省疏具悉疏辭許令該曹付標
정조 19년
行都承旨黃昇源齋宿行左承旨李祖承齋宿行右承旨李晩秀齋宿左副承旨李勉兢齋宿右副承旨蔡弘遠齋直同副承旨李祉永齋直注書趙台榮拿處一員未差假注書吳泰曾齋宿金履載齋直事變假注書李東萬仕
정조 19년
李勉兢啓曰禁衛將官來言今日本營軍兵日次私習云矣敢啓傳曰知道
정조 19년
李祖承啓曰同副承旨崔獻重今日不爲仕進卽爲牌招何如傳曰允
정조 19년
以同副承旨崔獻重牌不進罷職傳旨傳于李勉兢曰只推
정조 19년
以香室景慕宮秋享大祭親祭受押單子傳于李晩秀曰親押
정조 19년
承旨前望單子入之趙鎭寬落點
정조 19년
吏曹參判前望單子入之李益運落點
정조 19년
兵曹參判前望單子入之趙鎭寬落點
정조 19년
承旨前望單子入之李祉永落點
정조 19년
黃昇源啓曰新除授同副承旨李祉永卽爲牌招何如傳曰允
정조 19년
傳于李晩秀曰京畿監司入侍
정조 19년
傳于李祉永曰當該注書拿處
정조 19년
注書趙台榮拿處代以金履載爲假注書
정조 19년
李祖承啓曰假注書金履載時無職名令該曹依例付軍職冠帶常仕何如傳曰允
정조 19년
李祖承啓曰京畿監司徐有防入侍命下之後來詣闕外謂有情勢屢度催促終不入來事體所在誠極未安推考何如傳曰允其委折問啓
정조 19년
李晩秀啓曰問啓事命下矣問于京畿監司徐有防則以爲臣之向來人言尙忍言哉門戶僇辱身名玷汚自分生爲不忠之臣死爲不潔之鬼偏蒙我聖上天地父母生成顧復之至恩洪渥當此人刀我俎之時幸作起斃肉骨之蹤間登筵席又奉恩言泣血攢祝黽勉就列矣今於入侍命下之後何敢更事逡巡而卽見掌令李鎭宅所懷一見而駭再見而驚誠莫曉其旨意之所在也臣雖疲劣受人蹈籍豈料千奇百怪疊生層出至此之極耶臣之本末長短已入於淵鑑之照燭則彼臺臣忽以此不干之身插入簸弄臣譏嘲臣殆無餘地未知其精神所湊在於何人而意東而指西借虛而售實究其心術萬萬閃忽臣心之驚遑駭憤羞愧欲死殆有甚於朴長卨危辱以此情蹤更何忍冒恥重入脩門乎促敎之下進身無望惶懍震越唯嚴誅是俟云矣敢啓傳曰知道旣無所遭之可言豈有情勢之爲言乎鄕人不識事體雖有字句之未及照檢以此爲引作爲處義萬萬不可從重推考卽令入侍
정조 19년
李晩秀啓曰京畿監司徐有防依下敎來待矣傳曰入侍
정조 19년
三司前望單子入之大憲尹師國大司諫尹弼秉司諫柳雲羽獻納金若鍊掌令趙錫晦正言李萬榮金憬持平金熙稷李儒修修撰李景溟副修撰李晴落點
정조 19년
以大司諫尹弼秉司諫柳雲羽修撰李景溟牌不進罷職傳旨傳于李祉永曰只推
정조 19년
以司諫柳雲羽正言洪秀晩牌不進罷職傳旨傳于李祉永曰只推更爲牌招
정조 19년
李勉兢啓曰明日動駕時兩司侍臣當爲備員而大司憲尹師國執義宋煥箕掌令李城輔趙錫晦持平金熙稷獻納金若鍊正言金璟俱在外持平一員正言一員未差無以備員未差之代政官牌招開政差出待下批仍卽牌招大司諫尹弼秉司諫柳雲羽旣有只推之命一體牌招以爲淸齋之地何如傳曰允山林外在外者許遞與未差之代前望單子入之待下批牌招察任
정조 19년
兩司前望單子大司憲李益運掌令趙德潤獻納韓致應持平金驥燦正言洪克浩洪秀晩落點
정조 19년
李祉永啓曰新除授獻納韓致應方在罷散中何以爲之敢稟傳曰敍用
정조 19년
吏曹口傳政事以韓光近爲刑曹參判申獻朝爲楊州牧使
정조 19년
李勉兢以司僕寺一提調意啓曰濟州出來後運年例進上馬一匹別御乘馬二十匹兵曹別啓請山屯馬二百匹凶咎駑馬二十匹合二百四十八匹內一匹船中故失十二匹到中路故失實納馬二百三十五匹禾毛色別單書入之意敢啓傳曰知道
정조 19년
李勉兢以備邊司言啓曰明日動駕時訓鍊都監當爲都領隨駕而該大將姑未出代在前如此之時或有中軍代領或他大將兼察之例今番則何以爲之敢稟傳曰前大將李敬懋蕩滌敍用仍任令政院牌招傳授命召可也
정조 19년
李勉兢啓曰訓鍊大將李敬懋時無職名令該曹口傳付軍職何如傳曰允
정조 19년
蔡弘遠以司饔院都提調意啓曰分院之貽弊民邑前後絲綸洞悉無餘今不必更事煩陳而其中例燔甲燔之利害相半罷仍無常實由於初無一定之規矣蓋甲燔之設問諸下屬雖未詳的在何年而要之爲三四十年云其制之非古可知臣於待罪本院都提擧之初竊聞分院隷屬以甲燔爲朝令頗有怨苦之意甲寅正月入侍承旨出傳筵敎仍命革罷甲燔臣則意以爲宿弊快祛非久又聞院屬以甲燔之罷爲大段失利圖囑復舊在前則以甲燔隱然歸之於朝令及其朝令革罷之後乃反以渠輩失利爲稱冤之端民習寧不可痛其後繡衣果以民願之在於甲燔爲啓去年至月以依前甲燔因筵奏而有分付矣此雖小事朝令之變改與畫一有異民何所適從乎槪聞例燔則俗所稱火項空無所燔惟甲燔乃可使充其火項此所以甲燔之利譬例燔不啻爲甲倍雖然聖意亶在於痛革近來俗尙之務爲奇巧而例燔則雖欲爲異樣之器其法不成有甲燔乃可爲奇巧惟心是從不罷甲燔但使無得爲奇巧決是行不得之政臣意則朝家處事惟當觀其大體而已禁奇巧足以事光簡冊下屬零瑣利益之不及於前有何足顧也從今以後例燔外所謂甲燔名稱一切禁斷以昭崇儉之德如是之後若於例燔必欲强爲奇巧而有所現發則該官員從重勘罪之意另加定式以爲永久遵行之地何如傳曰允繡啓之偏聽一邊之設徑先登啓以致甲燔之乍罷旋復難免溺職當該御史從重推考草記則只擧繡衣而罷甲燔後失利之說其時郞官之言於筵臣至於登聞其郞官卿其査出拿問勘罪可也
정조 19년
李祉永以義禁府言啓曰放歸罪人朴長卨拿問査勘事傳旨啓下矣朴長卨去處捉來其家僮査問則月前處分之後轉向咸鏡道慶興地方云依例發遣府書吏所到處拿來何如傳曰允
정조 19년
持平李儒修啓曰臣本愚魯不合淸朝耳目之任而恩旨特下動駕隔宵不得不隨牌出肅第臣於本府曾經掌令揆以公格有難仍冒請命遞斥臣職答曰依啓
정조 19년
正言李萬榮啓曰臣空疎譾劣本不合於淸朝耳目之任而恩旨遽下天牌儼臨惶隕罔措章皇出肅而臣於本院曾經納言其在公格不可仍冒請命遞斥臣職答曰依啓
정조 19년
乙卯八月初六日辰時上御重熙堂右副承旨入侍時右副承旨蔡弘遠假注書金履載記注官安經心金良倜以次進伏訖上命書榻敎曰王大妃殿進御行濕流氣飮自明日停止又命書傳敎曰明日擧動時侍臣不可不備員在外及未肅拜呈告人員竝許遞前望單子入之待下批牌招察任命退諸臣以次退出
정조 19년
乙卯八月初六日辰時上御重熙堂禮房承旨入侍時行右承旨李晩秀假注書吳泰曾記注官安經心金良倜以次進伏訖上命書傳敎曰吏曹參判前望單子入之又命書傳敎曰情勢宜諒同副承旨許遞前望單子入之待下批牌招察任又命書傳敎曰都承旨聞有實病許遞前望單子入之待批牌招察任又命書傳敎曰玉堂中有情勢人亦爲許遞與未差之代前望單子入之上曰承旨前望單子入之出榻敎命書傳敎曰未及思之矣院例則然左承旨許遞兵曹參判前望單子入之待下批牌招察任上曰京畿監司問啓連爲催促以原草入之命退承史以次退出
정조 19년
乙卯八月初六日午時上御重熙堂京畿監司入侍時行右承旨李晩秀假注書吳泰曾記注官安經心金良倜京畿監司徐有防以次進伏訖上曰臺諫及玉堂去來知入前望單子入之上命書傳敎曰昨日吏曹草記定式之後該倅亦當在久任而病旣難强且聞於道伯其在孝理之政合有體諒楊州牧使韓光近改差其代令該曹可合久任者口傳擬入前楊牧亞卿見窠亦令口傳擬入又命書傳敎曰分院之事此亦民弊旣始之不可草草釐正更問於畿伯其弊益知其所不知至於回回靑自有禁令則不可任其更爲貽弊甲燔旣禁回靑自歸無用此後雖分釐更有入用於公私用燔造則當該分院官拿致王府決杖於鍾街施以流配院屬亦令道伯嚴刑定配而若或不禁致有現發公事堂上當該道臣難免重勘至於白土之弊三道之中嶺南關東曾聞爲弊多端令該院都提擧從長釐正後草記外此院屬誅求民邑侵漁商旅亦爲嚴禁又或犯科令地方官報于巡營狀聞匿不報使之地方官施以制書有違之律民邑之弊雖除院屬亦民也每年兩等沙器進上爲渠輩難支之端自今年十月合等都封事分付廚院此傳敎一體揭板命退諸臣以次退出
정조 19년
行都承旨黃昇源隨駕宿行左承旨李祖承隨駕宿行右承旨李晩秀隨駕宿左副承旨李勉兢隨駕直右副承旨蔡弘遠隨駕宿同副承旨李祉永隨駕直注書趙台榮隨駕宿一員未差假注書金履載隨駕直事變假注書李東萬守宮直
정조 19년
藥房提調沈頤之副提調黃昇源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李祉永啓曰今八月初九日都目政事爲之之意敢啓傳曰知道
정조 19년
黃昇源啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰同副承旨進去
정조 19년
李晩秀啓曰來十一日輪對日次矣敢稟傳曰當次人受點後日次待令
정조 19년
李祉永啓曰臣王大妃殿惠慶宮問安進去下直之意敢啓傳曰知道
정조 19년
李祉永啓曰王大妃殿惠慶宮夕問安何承旨進去乎敢稟傳曰都承旨進去
정조 19년
黃昇源啓曰臣王大妃殿惠慶宮夕問安進去下直之意敢啓傳曰知道
정조 19년
蔡弘遠啓曰卽伏見禮曹宗廟永寧殿永禧殿景慕宮秋奉審執頉單子則間多誤書又有落漏與半字不成處矣原單子不敢遲滯玆以捧入而莫重文書有此不審之失事體所在萬萬未安當該堂上不可無警禮曹判書閔鍾顯參判李敬一竝從重推考何如傳曰允
정조 19년
李祖承以吏曹言啓曰今此社稷大祭壇下執禮前持平李儒修毓祥宮秋享祭終獻官前承旨李亨元文禧廟秋享祭獻官前承旨韓用龜時無職名令該曹口傳付軍職何如傳曰允
정조 19년
吏曹口傳政事副司直單李亨元韓用龜
정조 19년
觀旂橋迎鑾儒生應製御考榜賦三上一進士申頤朝年三十八本平山居京父通德郞光顯朱書百選一件三上進士朴履默年五十五本密陽居原州父學生東轍生父通德郞東毅生員申百祿年五十九本高靈居楊州父進士一權進士李㷞年四十本全州居京父通德郞殷賓以上各別壯紙一卷草壯紙一卷三中生員金鎰年四十九本延安居果川父進士載恪進士李章垕年四十三本星州居金浦父幼學廻生員安鼎尹年七十五本廣州居南陽父學生克亨生員兪益柱年三十六本杞溪居高陽父幼學漢禹進士李翼年六十四本完山居京父通德郞日煥進士趙學駿年六十一本林川居京父學生德彦生員洪志爕年四十二本南陽居京父大司諫秉聖生員宋文晦年三十七本鎭川居京父縣監鼎休以上各別壯紙一卷三下進士李日煒年五十五本全州居鎭川父進士亨植進士金碩鉉年四十九本金海居京父學生復祚生員沈樂源年四十四本靑松居廣州父幼學鴻永幼學李汲年二十七本全州居京父令亨正生父通德郞亨一幼學李寧載年三十九本韓山居京父大司諫奎緯進士閔命爀年四十三本驪興居京父承旨百昌生父通德郞百憲進士李儒冕年二十六本咸平居京父副司果員運進士韓性謙年四十六本淸州居京父學生柱華草三下進士趙道宇年六十本楊州居京父學生彬進士李躋賢年六十二本陽城居砥平父進士聖迪進士兪漢寔年三十五本杞溪居京父郡守彦錥進士朴鍟年五十二本蔚山居大興父學生聖一生員李鳳采年三十一本韓山居保寧父幼學元福生父學生松福生員辛景愈年五十四本靈山居京父學生命相生父通德郞命聖進士李東煥年四十九本全州居京父縣監殷濟生員李升培年二十八本興陽居尙州父幼學坤宅進士吳永欽年三十三本同福居京父學生璡生父通德郞琛進士李卿尹年四十五本全州居坡州父幼學孝實以上各壯紙一卷次上進士李顯文年六十四本全州居淸州父學生沃夏進士宋文顯年五十二本鎭川居京父幼學弼休進士許綜年六十七本金海居延豊父生員㻋進士金厚淵年四十七本延安居京父進士鈺生父學生復彬進士金鎭白年三十八本善山居京父通德郞玉基進士李壽淵年三十九本全州居楊州父參判義翊生員趙鎭翼年三十四本楊州居京父監察宗喆生員林德鎭年三十七本羅州居長城父學生毅遠進士李星源年四十一本延安居京父副司果春輔生員李重庚年五十一本延安居延安父通德郞命燮進士韓象洪年三十三本淸州居陰竹父通德郞榮鎭進士尹毅東年五十本平海居仁川父參議得孚進士黃勉喆年五十七本昌原居江華父學生遠祚進士洪達榮年三十四本豐山居京父縣令樂淵進士金相任年四十三本光州居水原父判官茂澤生員朴義和年四十本咸陽居牙山父折衝健陽進士吳亨俊年四十三本寶城居文義父學生達善生父幼學達德生員鄭日泰年三十六本迎日居交河父幼學世默幼學朴宗履年二十九本潘南居京父主簿彬源生員全一欽年三十四本沃川居榮川父幼學碩豹進士沈潞年三十五本靑松居禮山父學生殷錫生父幼學衡錫進士徐冕輔年三十三本大丘居抱川父學生有晦生員李東延年五十二本延安居龍仁父別檢之翼進士崔鴻晉年五十一本全州居安山父學生光昱生父幼學光宅生員李厚延年五十一本延安居京父通德郞祉錫進士李寵億年三十二本廣州居京父縣監基讓進士金重曄年五十六本瑞興居淸道父學生慶瑞進士李永甲年五十三本全義居廣州父通德郞四羽生員吳慶元年三十二本海州居京父牧使在文進士林翰儒年六十九本扶安居公州父學生在華違進士李容羽筆違進士申秉幼學崔嶌羽生員沈英錫生員姜履元生員安光集進士鄭弼東進士柳石鳴生員李奎鎭進士洪樂玄進士柳玉鳴筆違封內違進士朴喜進詩二中進士韓度裕年六十一本淸州居江華父學生德懋朱書百選一件二下進士尹永輝年三十二本坡平居廣州父幼學恒鎭生員金師範年四十三本善山居牙山父生員安基以上各別壯紙一卷壯紙一卷三上朴民淳年四十三本高靈居陰城父縣監敬鎭別壯紙一卷草壯紙一卷三中進士鄭璞年六十二本草溪居安東父學生光柱別壯紙一卷三下進士金聖球年四十八本淸風居京父學生道徵進士徐淇修年二十五本大邱居京父牧使命敏生員李英玉年五十六本全州居京父令駿祥草三下進士李在璣年三十七本全州居京父副摠管命俊以上各壯紙一卷次上進士李源成年三十一本韓山居京父幼學肅載生父通德郞得載進士洪履黿年四十六本南陽居牙山父生員彦岳生父學生彦國進士李東翼年五十七本平昌居京父奉事光泂進士李師淳年六十三本全州居華城父進士綸進士金道曾年七十二本安東居連山父學生昌孫進士李基弘年四十七本廣州居京父同知尙琦體怪進士安錫良生員李鈺充軍七言二十韻排律二下進士朴長鉉年四十七本密陽居京父學生道文生父僉知道仁朱書百選一件三下生員沈魯巖年三十本靑松居京父副司直樂洙草三下進士李敬會年三十五本廣州居忠州父進士基崇以上各壯紙一卷次上進士蔡弘臣年四十六本平康居天安父通德郞綱夏生父通德郞亨夏進士沈魯崇年三十四本靑松居京父副司直樂洙
정조 19년
御題大夫雁賦進士申頤朝三上毳衣菼而翼勵利用賓於鴻逵三命煌於錫車二生分於持幣宜是雁於是爵拱而進於天陛執有漸於登朝認取物於知序臣覲后而必贄物以分其班次卿取順於獻羔士用介於華蟲偕五玉而辨序等威儼其成行王家有此吉髦命五十爲大夫中九章而鷺弁漸百僚而羽儀罘罳曉而搢笏取次進於卿後瞻耿光於近臣攬載贄而維何雁之物兮肅肅其爲靈也有序隨陽候而北南拂雲端而次第如期至而卽信作陣行而其知士之上而序進亦一雁於朝著儀陽羽而濟濟象雲翮而蹌蹌滄洲視於玉陛翼天風而翺翔登王廷而布列合是物之爲贄趨群髦於鵷班取吉象於鴻羽同執玉而擎手作一行而翼如昕庭敞以旭日伴鳳鳴而雝雝班水國而定序亦君臣於鳥中儀朝象於鵠立宛風采於鶚叫物雖微而著信可以人而不如班兄弟而北面序長幼而南飛趨崔弁而穆穆拱螭陛而于于陽攸居而日贊物與人而同孚推誠信於得氣象彷彿於知時天門爛以彩羽贊聖化於鴻猷瞻彙進於鷺列頌盛德於禮羅
정조 19년
御題御史驄七言古詩進士韓度裕二中稽古御史稱白鷺彈壓百僚時乃風邇來寥寥一千年風稜掃地霜臺空一馬天地漢得人桓也鵠立淸朝中其冠豸角其衣繡公亦人中一駿驄千金買香涓人價五雲剪騣孫陽功天子拂試靑雲上鐵冠峩峩彈百工朝朝騎下烏啼府萬人見馬知其公權奸屛息月題響老璫却步明星瞳滿城觀者誰不畏凌凌逸氣雙成虹靑錢包過鮑老驂白雪氣豪王家騣長安大道靑天闊銀鞍半掩桃花紅馬不自名人以名指點不獨街頭童聖朝諫臣知幾介此人此馬凡不同聲振老鶚驚鵷班走先飛鷹虛雀叢黃袖小吏皆走藏白簡霜氣秋玲瓏飛過四蹄如許壯馱得一斗丹丹忠可憐人馬相輝光風雲氣色天門通手裏長鞭緩不打行行且避畏匪躬笑他仗馬猶不鳴皇道挽回熙熙隆此事欲贊畫馬圖桓公直聲傳不窮
정조 19년
御史驄七言二十韻排律進士朴長鉉二下仗馬千群一洗空禁門騎出逈生風繡衣獨立當霄漢金絡高馳耀洛嵩辟易蟬貂行且避輝光人馬自相同春明門下千鵷鷺御史臺前一馬驄花陌雲隨疑一色栢扉霜凛氣爭雄走過掣電如蒼準賜着障泥惜綠熊云是桓桓官侍御伊來諤諤誦兒童威稜直壓東西省强禦全摧左右憑豹尾日趨懷白簡龍顔春解許丹忠人方剛直喧都下馬亦雄豪別衆中馳向丹門淸禁掖嘶過紫陌避侯公還同張相稱騎白豈但東華慣踏紅一望行塵人易識長鳴雲路意能通瞻烏亦好朝棲府擊鶻相隨晩入宮爲怕直聲偏凛凛爭驚蹄響乍隆隆自矜當路騰驤氣欲報吾君譾拂功仗罷千牛驚直舌群空萬馬騁風騣天閑幸遇王良顧禁闥思恢帝舜聰鳳臆雄姿誇俊逸狐裘風采想蒙戎千秋少似桓生直徒費凡駑豆粟豐
정조 19년
乙卯八月初七日卯時上詣景慕宮擧動入侍時行都承旨黃昇源行左承旨李祖承行右承旨李晩秀左副承旨李勉兢右副承旨蔡弘遠同副承旨李祉永假注書吳泰曾金履載記注官安經心金良倜檢校直閣南公轍檢校待敎徐有榘以次隨駕上具遠游冠絳紗袍乘輿出永淸門延生門降輿乘輦出弘化門命內局提調沈頤之進前敎曰分提調尙不入來豈有如許道理卿其申飭斯速入來可也駕到觀旂橋降輦過橋乘輦館學儒生祗迎路左上命勉兢往詢生進幾人幼學幾人勉兢以生進三百七十四人幼學六十四人回奏上命勉兢往諭曰今日許多儒生之趁早齊會甚用嘉尙當以詩賦兩題使之應製於齋舍矣仍命以大夫雁書頒賦題敎曰儒生中有能屬此對者當置優等於考券時其各仰對可也儒生中一人以御史驄仰對上問晩秀曰仰對者誰也晩秀曰進士朴履默矣上命履默就前敎曰此果實才也且旣能屬對合置優等呈券時獨勿糊名可也仍命勉兢以御史驄書頒詩題限午時命泰曾進往泮宮收券以來駕到宮大門外上降輦乘輿入宮大門本宮都提調洪樂性祗迎路側上命樂性進前樂性曰侵早動駕不審聖體若何上曰一樣矣樂性曰連日晴和誠不勝萬幸矣上曰然矣而不雨稍久民情能不切於望雨乎樂性曰今年節早秋穀幾皆成實雖不雨無損於穡事矣上降輿入齋室少頃就板位行再拜禮入宮內奉審訖詣省牲省器所省牲省器行隷儀訖還御齋室命本宮提調稟事閣臣入侍賤臣承命出與本宮提調徐有隣摠戎使徐龍輔偕入進伏訖上命書榻敎曰王大妃殿進御加味正氣散一貼煎入又命書傳敎曰拿處注書放送龍輔曰北漢城內各刹僧徒之三十年入籍居生及公廨二十間修補者隨卽稟旨帖加曾有定式矣見今居僧中三十年居生爲九名公廨二十間修補爲八名故臣取考十式帳籍仍又發遣營校摘奸其修補形止則果爲的實事當依定式竝施帖加之典而事係恩賞敢此仰達矣上曰竝帖加成給可也龍輔曰始興輦路新定之後安陽橋水源浩大間數廣闊每當行幸之時新造工役比他倍難故臣於待罪畿藩時經紀物力以爲營築石橋之地矣今聞完役在卽云令本道監董各人等效勞者區別狀聞俾卽論賞恐合事宜矣上曰依爲之出擧條命權退諸臣以次退出
정조 19년
行都承旨黃昇源坐行左承旨李晩秀釋菜進右承旨李勉兢坐直左副承旨李晉秀坐右副承旨蔡弘遠緣故出同副承旨李祉永坐直注書趙台榮仕一員未差假注書金履載仕直事變假注書李東萬仕
정조 19년
李晩秀啓曰明日社稷秋享大祭齋戒相値再明日儲慶宮毓祥宮延祜宮懿昭廟秋享祭齋戒相値視事頉稟之意敢啓答曰知道
정조 19년
傳于李晩秀曰傳香承旨馳詣文廟奉審摘奸以來
정조 19년
吏曹口傳政事景慕令金魯敬漢城主簿鄭致愚相換景慕宮令徐潞秀監察朴宗羽相換監察韓錫仁典籍崔之聖相換監察宋應望相換禮曹佐郞朴鼎元相換監察尹鉉東北部令崔粹絅相換監察金燾引儀嚴思勉相換監察李仁榮都摠都事朴廷宅相換監察李碩遠訓鍊判官柳啓源相換
정조 19년
傳于李祉永曰大司成推考掌議停擧
정조 19년
傳于黃昇源曰左承旨許遞前望單子入之
정조 19년
正言洪克浩啓曰臣空疎譾劣本不合於淸朝耳目之任而恩除遽降親享隔宵義分是懼陪扈義重他不暇顧章皇出肅而第臣於本院旣經獻納則揆以公格自在應遞其何可仍冒於職次乎昨因動駕相値今始來避所失尤大請命遞斥臣職答曰依啓
정조 19년
正言洪秀晩啓曰臣之自來情勢已蒙聖鑑之俯燭而伊時之所遭奇怪淸朝之貽羞莫大至今追思尙覺懍蹙自此臺端一步抗顔無路其後屢叨恩除輒蒙體諒迺者薇垣除旨忽下於親享隔宵之時自夜至朝召牌荐降臣感惶交中義分是懼冒沒出肅祗參陪班自壞廉防愧恧益深因仍盤礴實無其望且臣於本院旣經納言揆以公格自在當遞昨値動駕未及周旋今始來避所失尤大以此以彼其何敢一刻晏然於臺次乎請命遞斥臣職答曰依啓
정조 19년
傳于李晉秀曰明日動駕翌日問安當入來再明賓廳日次之更爲來會大臣勞矣再明日次對進定於明日當於開政前引見此意言于廟堂
정조 19년
李晉秀啓曰明日次對兩司當爲進參除在外外未肅拜呈告人員竝待開門牌招何如傳曰允
정조 19년
李晩秀以奎章閣守宮檢校直閣意啓曰夜間閣內諸處無事之意敢啓傳曰知道
정조 19년
李勉兢以備邊司言啓曰依下敎溯考先朝數十年來各品陞資時謄錄則或因自上特敎或因大臣筵達有陞資之事而皆是廷中久勤之臣別無以吏曹堂上從次第陞遷之事矣大抵國之大政無過陞擢自上特旨甄拔之外除非才具凡節可合不次用之者則無論要地間司必以科榜旣久履歷已多者從縉紳公議始陞資級然後用人無驟急之患名塗絶躁妄之窺淸朝之群彦濟濟職由此也奈之何近年之規一有加望之命則廟堂之所以仰塞者輒以吏曹久勤爲主若一經吏議則數年之後以之陞亞卿一經吏參則數年之後以之陞正卿九卿之班視之以一蹴可到而不幸而不得爲吏曹者立朝累十年雖至老白首萬無一資半級可霑之路此無他直吏曹一路爲進身之通不通故耳此旣非金石不可改之令甲則何必膠守乎哉從今以後若値加望之時吏曹久勤之規永爲革罷以防從此路驟陞之階而雖吏曹有眞箇久勤則亦當陞之上旨特擢則不在此限方可以事體嚴重躁競寢息使廟堂之臣知此遵行以立一王之制何如傳曰允矯俗正習莫過於近來所謂銓格而年前郞選暫復百弊俱生名以銓官則自郞官陞亞卿正卿在於焉忽焉之間而朝廷雖有咎卨夔稷之輩將不得居先於所謂銓曹先生此所以有昨筵酬酢使之更考久遠前例草記定式者也今則此草記一出不知舊例者皆當曉然以此嚴立科條而郞選旣罷則參判參議亦當爲筏望明日適値大政自明日政依此擧行時任參議亦以三望除拜者如是定式之後其所處義宜欲一遞參議尹行元許遞參判前望還下皆令明日政以新定式擬入尤所駭然者卽亞三銓中批人重通後始書前望之說也此說因年前一重臣特除亞銓而出於廟堂之上到今作爲應有金石之例豈成說乎先朝已例之不然姑無論雖以易知之事言之大官之中批者更爲卜相然後爲大官玉堂之中批者更爲錧錄堂錄然後爲玉堂乎判書何故而不爲重通而依例入望乎此後竝與此等近規卿等一切嚴禁一以亟消淫朋之私一以洞革無稽之謬可也
정조 19년
李晩秀以禮曹言啓曰本曹郞廳六員內正郞鄭重祿文躍淵朴聞遠佐郞金裕己朴鼎元俱爲差祭佐郞方易奉命在外本曹時無仕上直之員令該曹差送以爲入直之地何如傳曰允
정조 19년
李勉兢以左邊捕盜廳言啓曰卽者入直宣傳官梁埉口傳下敎內昨夜右巡廳被捉犯夜人政院使令金天秀出付本廳來年此時草記放送事命下矣犯夜罪人金天秀各別嚴囚之意敢啓傳曰知道何必來年此時雖後年此時院隷畏法間勿爲擧論卿等若讀明義錄不知夜禁之意其所捉納反不及於疲弊之巡廳萬萬駭然先自掖隷壯勇衛武藝廳院隷羅將無敢闕捉此後院隷被捉者草記雖屑越以其姓名錄告於承傳宣傳官以爲轉稟之地如是下敎之後若或犯科當該實注書被罪當至何境乎
정조 19년
領議政洪樂性箚曰伏以閟宮躬享聖慕克伸回鑾萬安玉候彌康臣民欣頌曷有其極臣猥蒙軫恤之盛念徑還私次旣未伸誠於陪享之列今又闕禮於起居之班伏不勝惶隕之至仍念臣於日前伏奉專對之命義重往役豈敢言私而顧臣癃病耄昏末由自强之狀實聖明之所洞燭抑亦通朝之所共知也以寸步不能運動之軀更何擬議於萬里驅馳之役哉前後屢膺是命輒荷體諒之恩矧今疾病之沈痼筋力之衰朽日甚一日比諸年前又不知落下幾倍者乎玆敢冒籲於崇嚴之下伏乞俯垂諒察遞臣冬至正使之任以幸公私焉取進止答曰省箚具悉卿懇外面非不知欠誠三望皆是老人難於取捨點於首望矣卿之赴燕非所可論箚請依施仍傳曰此批答遣史官傳諭冬至使今該曹明日政擬其代
정조 19년
副修撰柳河源疏曰伏以臣於今曉得接家僮踵至之報臣母之病風眩痰結痞積交發蓋緣十許年貞疾雖在平居之時便若癃痼況當節換之際又觸流行之感乍暑乍冷調將失宜則添劇太頻臣若職名纏身尋醫問藥將護無人恩除之下叩謝未幾旋又請急雖極猥越情理之切不暇他顧伏乞聖慈亟鐫臣職俾便救護仍治臣瀆擾之罪以肅朝綱焉臣無任云云省疏具悉爾其勿辭救護
정조 19년
景慕宮秋享大祭親行敎是時亞獻官左議政兪彦鎬終獻官右議政蔡濟恭進幣瓚爵官行副司直徐有隣奠幣瓚爵官吏曹參議尹行元薦俎官戶曹判書李時秀禮儀使行禮曹判書閔鍾顯典祀官奉常正柳師模宮司令李潢堂上執禮行副司直尹行恁堂下執禮副應敎尹光普執尊應敎韓光植大祝副司果徐有榘祝史副校理金履喬齋郞校理李羲甲捧俎官戶曹正郞金履鎬盥洗位兵曹佐郞南達孫禮曹佐郞朴鼎元爵洗位禮曹佐郞金裕己典籍孔胤恒亞終獻盥洗位禮曹正郞鄭重祿掌牲令典牲主簿尹在益協律郞掌樂正趙鎭井贊者引儀崔慶鎭任藗謁者引儀成殷柱兼引儀韓範敏贊引兼引儀許㬘假引儀李永薰祭監監察趙時衡宋應望
정조 19년
乙卯八月初八日子時上行景慕宮秋享大祭後還宮入侍時行都承旨黃昇源行左承旨李祖承行右承旨李晩秀左副承旨李勉兢右副承旨蔡弘遠同副承旨李祉永記事官趙台榮假注書金履載記注官金良倜記事官吳泰曾檢校直閣南公轍以次侍立上具冕服出齋室通禮跪啓請執圭昇源進圭上執圭就板位行再拜禮詣盥洗位盥洗訖詣香案前三上香獻幣訖降復位行初獻禮獻酌降復位行再拜禮訖亞獻官左議政兪彦鎬行亞獻禮如儀訖終獻官右議政蔡濟恭行終獻禮如儀訖上詣飮福位飮福行再拜禮訖大祝入徹籩豆訖上復行再拜禮詣望燎位望燎訖左通禮跪告禮畢上還御齋室改具翼善冠衮龍袍乘輿出宮大門降輿乘輦駕至觀旂橋降輦過橋乘輦至弘化門外命宣傳官軍兵解嚴入弘化門由明政門入永淸門交泰門還內諸臣以次退出
정조 19년
乙卯八月初八日辰時上御重熙堂左副承旨入侍時左副承旨李勉兢記事官趙台榮記注官金良倜記事官吳泰曾以次進伏訖上曰今日傳香爲之乎勉兢曰纔已傳香矣命書公事判付訖勉兢曰同罪未敍人隨卽提稟事曾有定式矣前獻納韓致應旣已蒙敍除職而前司諫李始源係是同罪故敢此仰達矣上曰敍用可也出擧條命退承史以次退出
정조 19년
乙卯八月初八日辰時上御重熙堂右副承旨入侍時右副承旨蔡弘遠假注書金履載記注官金良倜記事官吳泰曾以次進伏訖上命書榻敎曰王大妃殿進御加味正氣散前方中加香薷白扁豆各一錢一貼煎入又命書傳敎曰吏曹參判前望單子入之待下批待開門牌招參政又命書傳敎曰廟宮之官在所愼擇秋展謁時廟署之官旣令相換今番秋享見宮司之擧行人皆精明姸媚年淺所致羞澁於駿奔之際以致守僕輩擧行之頑慢不得不略煩辭敎矣宮司中令李潢外年淺者令該曹各別擇人相換口傳擧行事分付又命書傳敎曰臺監卽殿中御史爲任果何如而初則稍有擇人之效不擇之弊旋復如前如是而雖欲檢飭糾察威令何以行乎申加嚴飭銓曹文而將爲通淸者武而優爲訓正訓副者蔭而可爲牧府使者別爲擇差依年前大臣擧條施行時任監察中可以相換者令該曹口傳相換又命書傳敎曰近日晩炎猶未退明日都政趁開門差早開政事分付吏兵曹命退諸臣以次退出
정조 19년
都承旨未差行左承旨李晩秀奉審進去右承旨蔡弘遠坐直左副承旨未差右副承旨未差同副承旨李肇源坐直注書趙台榮仕一員未差假注書具得魯仕直事變假注書曺錫中仕
정조 19년
藥房提調沈頤之副提調李勉兢啓曰閟宮親祼聖慕克伸侵曉回鑾勞動且多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
李晩秀啓曰大司憲李益運掌令趙德潤持平金驥燦牌不進持平一員未差執義宋煥箕掌令李城輔在外監察茶時之意敢啓傳曰知道
정조 19년
傳于李晩秀曰傳香承旨馳詣社稷奉審摘奸以來
정조 19년
傳于李晩秀曰吏兵房承旨入侍
정조 19년
傳于李晩秀曰大臣備局堂上引見
정조 19년
事變假注書李東晩拿處代以曺錫中爲事變假注書
정조 19년
李晩秀啓曰以左議政兪彦鎬刑漢兩司書吏定額外加出釐正擧條批旨內首犯堂郞因循堂上依先朝受敎捧現告分等勘處事命下矣卽見刑曹漢城府現告則首犯刑曹判書李之億佐郞鄭象仁漢城判尹尹東晢庶尹洪啓瑞旣已身故勿論因循堂上中刑曹判書鄭一祥參判朴祐源漢城判尹李文源左尹李洪載亦已身故一體勿論前判書洪檍李敏輔前參判洪檢林濟遠前判尹金尙集具庠申思運前右尹曺允大竝令該府依受敎照律勘處何如傳曰允例皆拿囚然後照律而今番則直以受敎律名分等勘處後草記可也
정조 19년
傳于李晩秀曰昨年釋菜時殿司孔胤恒敢於禮成之後頹睡私次庭除不掃祭器不滌百人雖怠慢渠何敢若此嚴加申飭後勿若此使之仍誦禮記後草記矣今日試令史官又爲奉審殿內脂跋成堆廡傍穢物不除甚至罇罍罄管雜置庫中一不照檢云寧有如許無狀之事乎殿司孔胤恒爲先令該府拿處嚴問口招以草供捧入雖以泮長言之許多不飭姑無論聖殿肅雍之地有此汚穢之擧當該大司成從重推考入直官員拿處押班班首儒生停擧守僕令攸司科治
정조 19년
傳于李晩秀曰前直閣李始源仍任前職令本閣牌招察任
정조 19년
傳于李晩秀曰直閣仍任使之牌招矣更思乃父入於現告方在勘律中本職姑爲許遞
정조 19년
李晩秀以弘文館言啓曰修撰李景溟旣有只推之命卽爲牌招察任何如傳曰允
정조 19년
以修撰李景溟牌不進罷職傳旨傳于李晩秀曰只推更爲牌招在外及未肅拜玉堂許遞今日政差出
정조 19년
以修撰李景溟牌不進罷職傳旨傳于李晩秀曰許遞
정조 19년
以吏曹參議望筒傳于李晩秀曰其中如有罷散人敍用此望筒還給使之改修正以入
정조 19년
李晩秀以吏曹言啓曰今日都目大政堂上不可不備新除授參判李益運參議成德雨竝令政院牌招同參政事何如傳曰允
정조 19년
李晩秀啓曰吏曹參判李益運參議成德雨牌不進推考傳旨今方捧入而同參政事命下之後如是違牌事甚未安參判更卽牌招何如傳曰亞三銓豈有可言之情勢乎有除輒違無異自劃事體所在極爲駭然參判李益運鐵原府使除授參議成德雨三水府使除授當日辭朝時任府使遞付京職
정조 19년
傳于李晩秀曰更思適副占便飭亦施矣鐵原府使李益運三水府使成德雨改差
정조 19년
傳于李晩秀曰吏曹參議前望單子入之待下批牌招先參政後謝恩三銓旣備員政望卽爲書入亞銓今日政差出待下批同參政事
정조 19년
吏曹參議前望單子入之李勉兢落點
정조 19년
以吏曹參議李勉兢牌不進罷職傳旨傳于李晩秀曰只推更爲牌招申牌不遠尙未開政牌去來各別催促違牌勿爲呼望
정조 19년
傳于李晩秀曰三銓事雖過矣其在重四維之道不可强迫向來一二參政亦有所據吏曹參議李勉兢特爲許遞仍任承宣吏曹參議前望單子入之待下批牌招察任
정조 19년
吏曹參議李勉兢仍任承旨
정조 19년
吏曹參議前望單子入之朴宗甲落點
정조 19년
以吏曹參議朴宗甲牌不進罷職傳旨傳于李晩秀曰日勢向暮銓官互事違牌如許事體前所未聞旣無李勉兢之情勢又異成德雨之生疎則此時違牌萬萬不可傳旨勿施更卽牌招違牌勿爲呼望牌去來如或遲滯吏房承旨當重勘矣
정조 19년
李晩秀啓曰新除授參判黃昇源令政院牌招同參政事何如傳曰允
정조 19년
傳于李晩秀曰兩西貶窠守令之許久瘝曠民邑之弊可知待下批當日辭朝三政當頭其餘守令亦令一兩日內辭朝
정조 19년
傳于李晩秀曰未肅拜兵曹郞廳改差今日政差出
정조 19년
傳于李晩秀曰珍山縣監作窠今日政差出
정조 19년
傳于李晩秀曰孟山之爲弊邑爲道內之最而永柔治蹟亦已聞之孟山縣監金洪運與永柔縣令金基豐相換孟山則蘇弊間雖十年勿爲遷轉五考五上則用郡守履歷十考十上則用府使履歷其間或爲中下施以禁錮之典中則三年下則四年續當差遣繡衣若以不堪任入聞則卽其地定配
정조 19년
傳于李晩秀曰承旨前望單子入之待下批牌招入直院隷不能申飭牌去來尙不入來今日開政將致夜深當該注書趙台榮羅州監牧官差下時任牧官還屬本窠
정조 19년
承旨前望單子入之宋銓落點
정조 19년
傳于李晩秀曰注書之牧官外補分揀
정조 19년
傳于李晩秀曰闕記書入事體何如而臺諫踏下諸窠尙不書入雖曰漫窠不待草記批旨內外將之徑書闕單俱有不察之失吏房代房承旨李趾永兵房承旨李晉秀竝遞差
정조 19년
傳于李晩秀曰承旨前望單子入之待下批牌招察任
정조 19년
承旨前望單子入之李鼎運洪大協落點
정조 19년
李晩秀啓曰新除授左承旨李鼎運時在京畿楊州地斯速乘馹上來事下諭何如傳曰許遞前望單子入之待下批牌招察任
정조 19년
傳于李晩秀曰新除授承旨李肇源給牒敍用
정조 19년
傳于李晩秀曰新除授承旨牌招入直
정조 19년
以右承旨洪大協牌不進罷職傳旨傳于李肇源曰昭晣旣甚備至則到今違牌烏在其叩謝之義乎內職雖欲逡巡外補亦敢辭巽豐基郡守除授使之當日辭朝時任郡守遞付京職待都政後隨窠單付
정조 19년
承旨前望單子入之崔獻重落點
정조 19년
以右副承旨崔獻重牌不進罷職傳旨傳于李肇源曰一遞曲諒至矣屢違廉隅伸矣又何敢牌不進乎傳旨勿施更爲牌招
정조 19년
以右副承旨崔獻重牌不進罷職傳旨傳于李肇源曰黃海中軍除授
정조 19년
傳于李肇源曰黃海中軍當日下送
정조 19년
傳于李肇源曰右副承旨情勢似然許遞
정조 19년
傳于李肇源曰承旨一員享所進去一員兵批進去而吏批無進去之人云在外承旨許遞前望單子入之待下批牌招入直
정조 19년
傳于李肇源曰承旨房仍
정조 19년
傳于蔡弘遠曰吏房承旨擧行駭然秃用別將除授當日辭朝
정조 19년
傳于蔡弘遠曰政廳承旨雖非該房院中只有二承宣李肇源以本房進去於兵批則代房之李勉兢當爲外補而使下位替當者極爲駭然秃用別將李肇源仍任承旨之職當該承旨李勉兢露梁別將除授當日下送
정조 19년
傳于蔡弘遠曰今見兵批闕記僉知李萬運箇滿以其該洽宜令霑祿五衛將如有窠今日政擬入無窠則作窠擬入
정조 19년
傳于蔡弘遠曰飭已施矣備郞無罪沙汰者見窠擬入
정조 19년
傳于李肇源曰渠固不足言佩符之官長也亦有廉隅阿耳僉使作窠今日政差出名雖久勤勝於履歷之人各別擇人而專由於威令不若履歷武弁差送時有向者之弊焉此後地方官若或忽待令兵使糾察當該地方官論罪以此傳敎令兵使揭板該鎭後狀聞
정조 19년
以吾叉浦僉使望筒傳于蔡弘遠曰禁軍久勤及其他緊窠積滯則以閑澷之久勤擬入望筒勿施更爲擬入
정조 19년
傳于蔡弘遠曰摠管中老病及未肅拜時帶亞將人許遞今日政差出
정조 19년
傳于李肇源曰文兼吳泰曾改差李始源仍任
정조 19년
蔡弘遠以兵批言啓曰羽林衛將尹衡東身病猝重時月之內無望供職呈狀乞遞新除授五衛將成鎭殷前任尙州營將忠壯衛將金魯岳前任慶州營將俱在任所而上來間本廳番次苟艱領軍之將輪番之任不可久曠竝改差何如傳曰允
정조 19년
都政吏批判書尹蓍東進參判參議未差行左承旨李晩秀進以李益運爲吏曹參判成德雨爲吏曹參議黃昇源爲吏曹參判尹應鉉爲典獄主簿沈縉漢爲禮賓主簿李安默爲吏曹正郞南麟耉爲淳昌郡守尹光俊爲氷庫別提沈誠之爲引儀申夔相爲司饔主簿柳肅之爲敦寧主簿金銑爲兵曹正郞金仁柱爲活人別提尹心約爲司圃別提李田秀爲尙衣主簿金熙澤爲掌樂主簿沈公著爲永川郡守鄭信達爲楚山府使李漢籌爲渭原郡守李宅永爲碧潼郡守閔昌爀爲慈山府使趙義鎭爲鳳山郡守呂駿永爲兵曹正郞沈景文爲齊陵令李柱溟爲英陵令任希復爲翼陵令柳相文爲思陵令權思浩爲工曹正郞李承默爲社稷令林始榮爲咸興判官李翊永爲公州判官金履素爲冬至正使方易爲延曙察訪朴能源爲金泉察訪金璞爲參禮察訪李海淸爲兵曹佐郞韓百源爲珍山縣監李命存爲義盈直長鄭持容爲司饔直長愼師駿爲靖陵直長申翼顯爲禧陵直長李鎭熙廣興直長單付崔羽雲爲竹山府使張夢說爲蔚珍縣監金洪運爲孟山縣監洪元喆爲輸城察訪蘇洙中爲典牲直長李尙弼爲順陵直長尹熤爲宣陵直長李顯祿爲厚陵令沈誠之爲戶曹佐郞柳相斗爲都摠經歷李晉一爲宣傳官崔命健爲宣傳官李榮大爲武兼兪漢寓爲文兼任聖說僉知單付崔範星李鎭宅趙錫晦護軍單付洪龍健爲羽林將趙洵爲訓鍊判官趙鎭祿爲武兼崔寅爕爲武兼李長喆爲永宗僉使司直尹師國李得臣趙尙鎭李祖承尹行元洪時溥洪樂敏金熙稷李儒修金若淵單付司果李升運李宗爕李基慶崔履亨金憬洪克浩洪秀晩李萬榮單付趙岐爲慶州營將吳載衍爲全州營將李寅植爲安東營將李膺福爲尙州營將金得遇爲黃海兵虞候白東脩爲訓鍊僉正加設金宗赫洪普泳爲訓鍊判官加設金聲遠金東協李重慕爲訓鍊主簿加設李得臣爲都摠管權裕爲副摠管曺允亨爲副摠管韓光近爲副摠管李萬運爲五衛將朴瑬爲訓戎僉使鄭東勳爲乫波知僉使張世紈爲加德僉使李運祥爲安興僉使崔東嶸爲阿耳僉使柳淡爲蛇渡僉使王道平爲赤梁僉使朴道寬爲西生僉使安仁文爲老江僉使鄭聖得爲天摩僉使金學麟爲恃寨僉使任鉉爲魚游澗僉使李源培爲蛇梁萬戶河聖光爲木浦萬戶李敬進爲忠壯將柳相亮爲訓鍊正沈學祖爲都摠都事李輔國爲南虞候河聖光爲吾叉僉使李晉秀僉知單付副護軍李晩馨單付副司直李鼎運李祉永副司果李景溟洪進泳爲僉知金養信爲景福將朴宗柱爲洪州營將安宗厚爲釜山僉使李源培爲草芝僉使
정조 19년
傳于蔡弘遠曰發遣吏郞諸執事淸齋與否摘奸以來
정조 19년
傳于蔡弘遠曰吏兵批政望尙多餘度將至徹宵姑爲退去待開門入來爲之
정조 19년
以黃海監司徐邁修狀啓新溪縣令徐洛修罷黜事傳于蔡弘遠曰以改差施行
정조 19년
蔡弘遠以吏批言啓曰冬至使今當差出而耆耉大臣外只有領敦寧府事金履素行判中樞府事李秉模二人故以二望擬入之意敢啓傳曰知道
정조 19년
李肇源以兵曹言啓曰依下敎牢子次知敎鍊官南有憲決棍三度閑散敎鍊官簡聖魯沈誾之金宗運李魯昌洪履喆各決棍五度後竝汰去金益烈韓敬重身病方劇待差病決棍次爲先汰去南有憲代壯勇營敎鍊官李愼培簡聖魯代前敎鍊官文載奎復屬沈誾之代一番羽林衛將朴昌燁金宗運代二番內禁衛曺慶昌代一番羽林衛黃繼漢洪履喆代訓局前旗牌官全弘喆金益烈代禁衛營行伍敎鍊官李光彬韓敬重代御營廳行伍敎鍊官韓昌爀高明奎汰去代龍虎營標下軍金廷訥竝敢才塡差之意敢啓傳曰殿試未入格四校外竝分揀已差代之類各該軍門之久勤遷轉之代還送可也
정조 19년
蔡弘遠以司饔院都提調言啓曰罷甲燔後失利之說其時郞官之言於筵臣至於登聞其郞官卿其査出拿問勘罪事命下矣昨年罷甲燔後分院燔造官李永夏告于領相曰所下器皿非甲燔則無以造成云故甲燔乍罷旋復朝令之下郞官之如是爲說於大臣之前事甚可駭其時郞官李永夏令該府拿問勘罪何如傳曰允
정조 19년
李肇源以義禁府言啓曰司饔院前直長李永夏令該府拿問勘處事傳旨啓下矣李永夏以社稷大祭捧俎官已爲進去云將事後拿囚之意敢啓傳曰知道
정조 19년
李肇源以義禁府言啓曰政院啓辭批旨內刑曹前判書洪檍李敏輔前參判洪檢林濟遠漢城府判尹金尙集具庠申思運前右尹曺允大竝令該府依受敎照律勘處事批旨內允例皆拿囚然後照律而今番則直以受敎律名分等勘處後草記可也事命下矣洪檍李敏輔洪檢林濟遠金尙集具庠申思憲曺允大俱是因循堂上以不應爲事理重律各杖八十收贖奪告身三等何如傳曰允如有功議各減一等可也
정조 19년
乙卯八月初九日卯時上御誠正閣藥房入診吏兵房承旨次對同爲入侍時藥房提調沈頤之副提調李勉兢記事官趙台榮記注官金良倜記事官吳泰曾行左承旨李晩秀同副承旨李祉永假注書金履載事變假注書李東萬左議政兪彦鎬行司直金持默行禮曹判書閔鍾顯戶曹判書李時秀行副司直徐有大李漢豐徐龍輔校理李福潤檢校待敎徐有榘醫官柳光翼金孝儉金光國周命新李敏德吳仁豐丁希泰以次進伏訖上曰注書輩不知進伏之處事甚駭然矣仍命書榻敎曰當該注書金履載李東萬竝拿處上曰拿處注書具得魯放送仍察廳任出榻敎彦鎬頤之等曰晨朝頗涼聖體若何上曰一樣矣彦鎬頤之等曰王大妃殿氣候何如上曰一樣矣彦鎬頤之等曰惠慶宮氣候何如上曰一樣矣頤之曰王大妃殿進御湯劑昨日再昨日連爲煎入矣今日又爲煎入乎上曰當仰稟後下敎矣頤之曰醫官今已待令使之入診乎上曰置之也上曰次對爲之彦鎬曰此全羅監司徐鼎修狀啓也以爲道內兩麥數本不敷山沿應分之數已盡分給到處民情極爲悶急各邑鎭兩麥留庫中量宜加分事請令廟堂稟旨分付矣本道麥還自來不敷狀請加分已多其例今亦依狀請許施就道內兩麥留庫中使之量宜加分綽略俵給後實數登聞之意分付何如上曰依爲之彦鎬曰陽川金浦通津等三邑官民拔例顧恤事奉承筵敎矣外邑事情無以遙度其所顧恤之方往復於該道道臣則以爲本道元無錢穀間可以推移者如不可但已則只有如干加分耗條之可以區劃者而事關還穀有難輕議云矣三邑官民之許多受困難以毛擧而顧恤之方不可不及今講究則還穀雖重此外無他拮据之道令道臣問于各其邑守宰官廩之可以補給者各其官屬及沿路站幕民人之可以施惠者就道內加分耗條綽量區劃俾知朝家拔例軫念之德意而都數成冊畢擧行後修送本司之意一體分付何如上曰依爲之江華慰撫之事亦當爲之別試才觀武才或別遣御史試取等年條及前例留守考出上來事分付可也出擧條上曰李汝節事欲於次對詢問矣領右相皆未登筵筵退後往復僚相收議以入可也鍾顯曰永興祭品磨鍊事今日仰稟乎伊時奉命大臣不爲登筵何以爲之乎上敎彦鎬曰李判府何不入侍乎彦鎬曰原任卽例兼籌司固當隨入而近例無下敎則無隨入之事故不敢遽然登筵云矣上曰原任之參賓筵其例非一前亦以此屢提何必每煩下敎乎仍敎曰李判府事入侍良倜承命出與判府事李秉模偕入進伏訖秉模進前各殿宮問候訖上曰向者亦有下敎而如非如此之時無以見卿矣卿旣以問安入闕則不爲登筵予以爲慨然矣在前則雖奉朝賀亦爲隨入此後則如古例爲之可也上曰今日雖値都政酬應之時自有所重永興祭品磨鍊事皆爲稟定可也鍾顯曰臣以此事往復道臣則惟有北小米加劃一條最爲便當而略綽磨鍊數將近五百石云至於漁梁則恐添海民之弊云矣上曰莫重祭品何惜少費而今番躋享時凡事皆欲仍舊祭品所入亦不必別般區劃有可以從便經紀之道耶秉模曰聖敎臣豈不仰認而北小米外恐無他好道矣上曰以年例進上條推移分排則庶可相當而聞有下屬輩沾漑之資云亦不可不念予未詳便否曾經別差及內司所屬招致詳問可也鍾顯曰市井二十名加定事及負木漢加定事則民或樂赴而不至貽弊云矣上曰今不必創出此等名色矣鍾顯曰永興雲谷社有空閑之地欲爲折受於本宮以爲添補之道矣上曰近來安有空閑之土乎若非官屯之田卽下輩聊賴之處矣上曰卿等於明日會于內閣另加消詳後以爲磨鍊更奏可也鍾顯曰永興本宮追躋後祭器不足之數當爲新造而以祭需之未及磨鍊姑爲遲待矣今則來月前造成然後可以及期依今春例分付該曹以爲擇吉始役之地何如上曰依爲之出擧條上曰祭器本則在內閣乎晩秀曰然矣時秀曰祭器今方自臣曹造成而向者造成時因特敎郞廳尹光心監董矣方有身病何以爲之乎上曰其他郞廳誰也時秀曰金履鎬可合於監董之任矣上曰唯時秀曰宗廟墻垣修築吉日以今十六日推擇將爲始役矣倚墻木伐去時蓋瓦脫落者亦當一體修補而有宮墻連接處何以爲之乎上曰一體修補也鍾顯曰昨年定式後御考直赴給分人自內閣成給帖文而儒生赴擧時納于內閣憑考案冊然後始爲許赴矣雖自內閣主管而許赴草記則似當於內閣憑考之後以其許赴人姓名一一知委臣曹則自臣曹又當以草記擧行故敢此仰達矣上曰依爲之出擧條上敎秉模曰向者卿之子承傳者該曹尙不擧行乎彦鎬曰聞銓曹因大臣言姑未擧行云矣上曰過矣分付銓曹使之今日政調用可也上曰今番都政多寡何如云耶彦鎬曰聞吏判言見窠不多云矣頤之曰內局蔘政誠爲可悶無論生蔘與羅蔘每於捧上之際只準其重數故不無造成之弊無一眞品兩道伯請勘之擧殆若例飭徒致屑越莫重御藥所用一任其苟充萬萬悚悶秋採捧上見方不遠臣意則勿拘重數只以眞品上納之意預爲申飭兩道似好矣上曰從好爲之可也上敎時秀曰齎咨官使之待令矣近聞曆書及使行便非但雜物多數潛來若以法久而稍弛紋緞之屬或爲出來則是豈申禁之意乎明年之行若有一毫犯禁依律處之斷不饒貸且當於使行渡江時送捕校各別檢察以此意申明嚴飭下送可也彦鎬曰臣於使行時亦有現捉之擧齎咨官處更加申飭好矣上曰寧或以法令之稍久解弛而冒犯乎閭巷及市民等處預令知悉俾無犯禁則此爲使無訟之道也先以此意爲有司之任者關飭箕伯及灣尹又以筵敎別爲申飭此箕伯及灣尹在任時若或有出來之事當施加等之律以此意一體嚴飭可也彦鎬曰若有犯禁這卽用法然後乃行矣上曰卿等筵退後爛加商量俾各曉然無或冒犯可也時秀曰大抵紋緞之冒禁卽是卿相家也若貧窮士民似無犯禁之事矣上曰紋緞之禁豈或闊略此若少寬齊於此者皆當解弛矣命次對諸臣先退命書傳敎曰歲再考績仍行都政卽陞黜臧否之大期會也使人人見政眼者若不刮拭改覩烏在其大政之異於散政也況今兩銓長俱是顧惜身名重愼名器之人其所對揚而淬礪之方雖欲放忽得乎百里而得人一命而擇人陞品也通望也以至乘障抱關之類無不惟人是取去物我拓畦畛務盡恢張之公道而忠臣子孫淸白吏子孫純褒守令戰功人亦皆收用大抵科官之不能遠及遐方久矣名以有國有人則如許褊嗇之小規模滕薛所不爲豈非寒心之甚者乎今政則八道三都之人咸有遍沾之效然後此敎當不歸於言敎以此意申飭兩銓上曰此傳敎先卽謄示于兩銓長而日氣不熱政事望筒詳審檢擬雖拖至明日徐徐爲之當作之闕亦皆作窠差出恢張公道之意更諭可也命退承史以次退出
정조 19년
行都承旨黃昇源坐行左承旨李晩秀坐右承旨蔡弘遠坐左副承旨兪漢寧坐直右副承旨李殷模坐直同副承旨李肇源坐注書趙台榮仕一員未差假注書具得魯仕直事變假注書曺錫中仕
정조 19년
李肇源啓曰大司憲掌令一員持平二員未差執義宋煥箕掌令李城輔在外監察茶時之意敢啓傳曰知道
정조 19년
李晩秀啓曰明日望闕禮習儀相値十二日十三日貞陵國忌齋戒正日十四日明陵國忌正日視事頉稟之意敢啓傳曰知道